b'\n_START_ARTICLE_\nBokbloggerprisen\n_START_PARAGRAPH_\nBokbloggerprisen ble innstiftet 1. mai 2013, og deles ut \xc3\xa5rlig i september. Den er en demokratisk og uavhengig litteraturpris stemt frem av norske bokbloggere. Form\xc3\xa5let med Bokbloggerprisen er \xc3\xa5 \xc3\xb8ke fokuset p\xc3\xa5 og inspirere til mer lesning av norsk samtidslitteratur blant norske bokbloggere._NEWLINE_B\xc3\xb8kene som skal nomineres m\xc3\xa5 v\xc3\xa6re utgitt for f\xc3\xb8rste gang p\xc3\xa5 norsk \xc3\xa5ret f\xc3\xb8r prisen deles ut. Bokbloggerprisen 2013 ble med andre ord delt ut i 2014, til to b\xc3\xb8ker som ble utgitt i 2013._NEWLINE_Prisen ble frem til 2017 delt ut i kategoriene \xc3\x85rets roman og \xc3\x85pen klasse. I 2017 ble konseptet joker introdusert, der bokbloggerne med kort tidsfrist stemte frem en ekstra nominert fra langlisten. Jokeren, Zeshan Shakars Tante Ulrikkes vei, ble for\xc3\xb8vrig en av vinnerne. Jokeren ble ikke videref\xc3\xb8rt i revisjonen f\xc3\xb8r 2018._NEWLINE_Etter en sp\xc3\xb8rreunders\xc3\xb8kelse gjort i 2018 ble det besluttet \xc3\xa5 gj\xc3\xb8re en endring i kategoriene. Bokbloggerprisen 2018 blir dermed det f\xc3\xb8rste \xc3\xa5ret der kategoriene er delt inn i Skj\xc3\xb8nnlitteratur, Sakprosa og Barn og ungdom. Etter denne sp\xc3\xb8rreunders\xc3\xb8kelsen ble ogs\xc3\xa5 bokbloggerdefinisjonen utvidet til \xc3\xa5 inkludere bloggere p\xc3\xa5 YouTube og Instagram.\n_START_SECTION_\nNominasjonsprosess og avstemning\n_START_PARAGRAPH_\nFrem til 2018 var kravet for \xc3\xa5 kunne nominere og stemme frem b\xc3\xb8ker at man m\xc3\xa5tte v\xc3\xa6re en norsk bokblogger som skriver jevnlig om andres b\xc3\xb8ker, og at man hadde blogget i minst seks m\xc3\xa5neder f\xc3\xb8r nominasjonsprosessen starter. Etter en sp\xc3\xb8rreunders\xc3\xb8kelse i 2018 ble kravene noe justert. Bokbloggerbegrepet ble utvidet til \xc3\xa5 inkludere folk som driver med litteraturformidling via blogg, Youtube og Instagram. Kravet til aktivitet ble samtidig justert til at man m\xc3\xa5 ha postet minst to innlegg p\xc3\xa5 sin plattform i \xc3\xa5ret som har g\xc3\xa5tt. Som f\xc3\xb8r kan ikke folk som benytter blogger, kanaler eller kontoer til markedsf\xc3\xb8ring av eller promotering av egne b\xc3\xb8ker og egen skriveprosess stemme. Dette gjelder ogs\xc3\xa5 blogger drevet av forlag. Man kan ikke nominere eller stemme p\xc3\xa5 b\xc3\xb8ker som er utgitt av en selv eller n\xc3\xa6re slektninger/partnere/kj\xc3\xa6rester/venner. Dersom dette oppdages, blir stemmen diskvalifisert._NEWLINE_Kun bokbloggere som har nominert b\xc3\xb8ker, har stemmerett i den endelige avstemningen._NEWLINE_Frem til Bokbloggerprisen 2018, startet nominasjonsprosessen 1. januar hvert \xc3\xa5r, med et innlegg p\xc3\xa5 Bokbloggerprisens offisielle blogg. Startskuddet for nominering til Bokbloggerprisen 2018 kom 11. februar 2019. Fra publiseringsdatoen har man en uke p\xc3\xa5 \xc3\xa5 nominere inntil 7 b\xc3\xb8ker i hver kategori. Bloggerne rangerer b\xc3\xb8kene slik at f\xc3\xb8rsteplassen f\xc3\xa5r syv poeng, andreplass f\xc3\xa5r seks poeng, osv. Til og med Bokbloggerprisen 2017, gikk de seks b\xc3\xb8kene i hver kategori som f\xc3\xa5r flest poeng i nominasjonsrunden, videre til en langliste som publiseres f\xc3\xb8rste mandag etter nominasjonsfristen. Hensikten med langlisten er \xc3\xa5 skape spenning rundt hvilke b\xc3\xb8ker som har g\xc3\xa5tt videre, og diskusjoner blant bloggerne om hvilke b\xc3\xb8ker de helst vil skal g\xc3\xa5 videre. Kortlisten offentliggj\xc3\xb8res to uker etter langlisten, og best\xc3\xa5r av de tre b\xc3\xb8kene i hver kategori som fikk flest poeng i nominasjonsrunden._NEWLINE_Fra og med Bokbloggerprisen 2018 ble offentliggj\xc3\xb8ring av langlisten droppet, kun kortlisten ble publisert. Jokeren ble ogs\xc3\xa5 droppet. Prisen best\xc3\xa5r n\xc3\xa5 av tre kategorier, med tre nominerte b\xc3\xb8ker i hver kategori. Alle b\xc3\xb8kene skal samleses av norske bokbloggere fra mars f\xc3\xb8r avstemming og prisutdeling i september. Poengrangeringen fra nominasjonsrunden nullstilles slik at bloggerne stemmer frem b\xc3\xb8kene med ny rekkef\xc3\xb8lge etter at samlesingsperioden er over. Komiteen g\xc3\xa5r ikke ut med hvor mange poeng b\xc3\xb8kene fikk under nominasjonsrunden._NEWLINE_Vinnerne av Bokbloggerprisen 2018 offentliggj\xc3\xb8res under Kapittel-festivalen i september 2019, tidligere vinnere har blant annet blitt offentliggjort under bokbloggertreffet i Oslo.'